b'\n_START_ARTICLE_\nConcertina\n_START_SECTION_\nHistoria\n_START_PARAGRAPH_\nConcertinaa kehitettiin suurin piirtein samanaikaisesti Englannissa ja Saksassa 1800-luvulla._NEWLINE_Englannissa 6-kulmaisen soittimen patentoi 1829 Charles Wheatstone (1802\xe2\x80\x931875). H\xc3\xa4n kokeili soittimeensa useita eri kielimateriaaleja, kuten kultaa ja hopeaa, mutta p\xc3\xa4\xc3\xa4tyi lopulta ter\xc3\xa4skieliin. Soittimessa ei ollut s\xc3\xa4estysn\xc3\xa4pp\xc3\xa4imi\xc3\xa4, vaan molemmat sormiot olivat melodian soittamista varten. Se olikin er\xc3\xa4\xc3\xa4nlainen melodiabassoharmonikan esiaste._NEWLINE_Saksassa klarinetisti ja soitinrakentaja Carl Friedrich Uhlig (1789\xe2\x80\x931872) oli tutustunut vuonna 1829 Wieniss\xc3\xa4 patentoituun ensimm\xc3\xa4iseen harmonikan esiasteeseen nimelt\xc3\xa4 accordion. T\xc3\xa4m\xc3\xa4n pohjalta h\xc3\xa4n rakensi ensimm\xc3\xa4isen nelikulmaisen konzertinan 1834. Englantilaisen keksinn\xc3\xb6n tapaan molemmat sormiot olivat melodian soittamiseen, molemmilla puolilla viisi n\xc3\xa4pp\xc3\xa4int\xc3\xa4, joissa jokaisessa kaksi \xc3\xa4\xc3\xa4nt\xc3\xa4. Vuonna 1840 Uhlig valmisti 56-\xc3\xa4\xc3\xa4nisen soittimen. H\xc3\xa4nen concertina-tuotantonsa palkittiin 1854 M\xc3\xbcnchenin teollisuusn\xc3\xa4yttelyss\xc3\xa4._NEWLINE_Chemnitziss\xc3\xa4 ja muuallakin Saksissa muutkin soitinvalmistajat ryhtyiv\xc3\xa4t valmistamaan konzertinoja. Carl Zimmermann alkoi valmistaa ns. Carlsfeldin konzertinaa, jossa n\xc3\xa4pp\xc3\xa4imien j\xc3\xa4rjestys poikkesi Uhligin versiosta. H\xc3\xa4n esitteli soittimensa Pariisin teollisuusmessuilla 1849._NEWLINE_Erityisesti saksalaisen Chemnitzer-konzertinan pohjalta kehittyi edelleen bandoneon, joka saavutti merkitt\xc3\xa4v\xc3\xa4n rooli argentiinalaisessa tangossa ja sen pohjalta kehittyneess\xc3\xa4 taidemusiikissa 1900-luvulla._NEWLINE_Vanhin suomalaisomistuksessa tiett\xc3\xa4v\xc3\xa4sti oleva concertina on Uhligin 1860-luvulta per\xc3\xa4isin oleva instrumetti, joka on Ikaalisten harmonikkamuseon hallussa, tamperelaisen Pauli Viitasen lahjoittamana.\n_START_SECTION_\nMusiikki\n_START_PARAGRAPH_\nConcertinalle alettiin s\xc3\xa4velt\xc3\xa4\xc3\xa4 my\xc3\xb6s erityisesti sille tarkoitettua musiikkia. Reininmaalainen musiikinopettaja Heinrich Band otti soittimen mukaan Krefeldin kaupunginorkesteriin 1840 ja julkaisi instrumentille nuotteja ja oppimateriaaleja. H\xc3\xa4n alkoi my\xc3\xb6s rakentaa 88-\xc3\xa4\xc3\xa4nisi\xc3\xa4 soittimia, joiden \xe2\x80\x9dreinil\xc3\xa4inen\xe2\x80\x9d n\xc3\xa4pp\xc3\xa4inj\xc3\xa4rjestys poikkesi aiemmista. N\xc3\xa4m\xc3\xa4 saivat nimekseen bandoneon, josta kehittyi sittemmin argentiinalaisen tangon omaleimainen soitin._NEWLINE_1860-luvun taitteessa useammatkin s\xc3\xa4velt\xc3\xa4j\xc3\xa4t tekiv\xc3\xa4t salonkimusiikkia soittimelle. Muun muassa E. Silas s\xc3\xa4velsi kaksi sonaattia concertinalle ja pianolle. Edistyneimp\xc3\xa4n\xc3\xa4 concertina-musiikkina pidettiin saksalaisen Bernhard Moliquen (1802\xe2\x80\x931869) kuutta karakteristista kappaletta concertinalle ja pianolle, jotka Hohner Verlag julkaisi noihin aikoihin._NEWLINE_Instrumentin saama vastaanotto oli kuitenkin ristiriitainen. Frederic Chopin kirjoitti concertinasta vuonna 1843: \xe2\x80\x9dKun olin soittanut... esiteltiin er\xc3\xa4\xc3\xa4nlainen harmonikka (niin sanottu consertina). Yksi skottilainen rouva esitti sill\xc3\xa4 mit\xc3\xa4 kamalimpia kappaleita... Vaikuttaa silt\xc3\xa4, ett\xc3\xa4 jokainen niist\xc3\xa4 naisista oli t\xc3\xa4ysin hullu. Mit\xc3\xa4 kummallista v\xc3\xa4ke\xc3\xa4? Jumala auttakoon heit\xc3\xa4!\xe2\x80\x9d Hector Berlioz oli puolestaan my\xc3\xb6nteisempi pit\xc3\xa4en instrumentin \xc3\xa4\xc3\xa4nt\xc3\xa4 muun muassa harppuun ja pianoon hyvin sulautuvana. Kuitenkin concertinan suosio haihtui hienostopiireiss\xc3\xa4 pianon kehittyess\xc3\xa4 instrumenttina vuosisadan loppua kohden. Kansanomaisempi harmonikka, accordeon, jossa vasen puoli oli melodian sijaan suunniteltu s\xc3\xa4est\xc3\xa4v\xc3\xa4\xc3\xa4n osaan perus- ja sointubassoineen alkoi puolestaan saavuttaa kansan keskuudessa suositumman soittimen asemaa vuosisadan loppua kohden.'